蔡加讚

蔡加讚，係「玩具大王」蔡志明嘅獨仔，全球最大規模嘅玩具生產商旭日國際集團董事會副主席同埋高級鐘錶零售商譽一鐘錶集團創辦人兼董事會主席，港區全國政協委員。香港出世，籍貫廣東揭陽。

經歷
蔡加讚曾經喺喇沙小學讀書，試過返學期間被綁架，之後就立即去咗美國留學，獲得美國南加州大學政治系學位。

大學畢業後蔡加讚返香港參與家族生意，加入旭日國際集團，而家佢係副主席，集團業務涵蓋玩具製造、商場發展、物業租賃及管理、名貴腕錶、汽車銷售維修及教育等行業。

2022年5月底，《香港01》報道，蔡加讚會將會入主星島新聞集團，出任集團聯席主席同埋執行董事。

公職
 中國人民政治協商會議第十三屆港區全國政協委員
 香港各界扶貧促進會會長
 香港社會福利署攜手扶弱基金委員會委員

榮譽
蔡加讚喺2017年7月，獲港府頒授銅紫荊星章。2018年1月，以31歲之齡最年輕紀錄當選第十三屆全國政協委員。

家庭
蔡加讚係家中孻子，三個姐姐分別係蔡加敏、蔡加穎同埋蔡加怡，老竇係有「玩具大王」之稱嘅旭日國際集團董事會主席蔡志明，母親為李惠莉。

蔡加讚喺2013年同模特兒汪圓圓結婚，喺香港會議展覽中心筵開一百六十席，花費逾億元，被媒體人士譽為「世紀婚禮」。
婚宴當晚，唔少港澳政商界名人同演藝界人士，包括時任香港特首梁振英及澳門特首崔世安都有出席。結婚後同老婆生咗一對雙胞胎兒子同埋一個女。

爭議

「成功需苦幹」言論被批評
蔡加讚曾經喺《東周刊》一篇題為《成功需苦幹 蔡加讚》嘅專訪入面談及成功之道，旋即成為網絡討論區上被談論嘅對象，有啲人認為佢嘅成功只係依靠屋企人，佢係父幹唔係苦幹無資格咁樣教人。而廣東話裡「苦」與「父」僅聲調不同，被部分網民評為「成功需父幹」。有網民為此事設計了「自動蔡加讚」程式，惡搞「成功需苦幹」專訪。

疑違規營業汽車展銷場
2011年，蔡加讚被揭發喺老豆旗下物業九龍城廣場，將一層貨車停車場改作大型汽車展銷場分租，但展銷場未補地價，被質疑違規營業。

選舉經歷 
喺2021年9月，佢成為香港特别行政區選舉委員會委員(港區全國政協委員)。2022年，佢喺李家超無提政綱嘅情況下，有份提名李家超參與2022年香港行政長官選舉。

香港馬主
香港生意人
南加州大學舊生
加讚
全國政協香港委員
香港建制派人士
星島新聞集團
類:祖籍揭陽